meranews.com સાથે ટેલિફોનિક વાતચીતમાં અમદાવાદના ઘાટલોડિયા વિસ્તારમાં રહેતા અને પુના ખાતે આઇટી કંપનીમાં નોકરી કરતા પરાગ પટેલે પોતાની આપવીતિમાં કહ્યું હતું કે, મારા પિતા અશોકભાઇ પટેલ સ્ટેટ બેંક ઑફ ઇન્ડિયામાં એનપીએ શાખામાં મેનેજર પદેથી નિવૃત થયેલ અધિકારી છે. વડાપ્રધાન નરેન્દ્ર મોદી દ્વારા 8 નવેમ્બર 2016ના રોજ રૂપિયા 500 અને 1000ની નોટ રદ કરવામાં આવી ત્યારે મારા પિતા અશોકભાઇ ઓસ્ટ્રેલિયાના સીડની ખાતે વિઝિટર વિઝા પર ગયા હતા. આરબીઆઇના નિયમ પ્રમાણે 31 ડિસેમ્બર 2016 સુધીમાં બેંકની શાખાઓમાં જૂની ચલણી નોટો જમા કરાવવાની હતી અને જે એનઆરઆઇ હોય અથવા વિદેશ ગયા હોય તેઓ 31 ડિસેમ્બર બાદ પણ 31 માર્ચ 2017 સુધી આરબીઆઇની શાખામાં રદ કરાયેલ રૂપિયા જમા કરાવી શકે છે. મારા પિતા 9 જુલાઇ 2016ના રોજ અમદાવાદથી ઓસ્ટ્રેલિયાના સિડની ગયા હતા અને 31 ડિસેમ્બર 2017 બાદ એટલે કે 5 ફેબ્રુઆરી 2017ના રોજ અમદવાદ પરત આવ્યા હતા અને આરબીઆઇની ગાઇડલાઇન અનુસાર 23 માર્ચ 2017ના રોજ મુંબઇ ખાતે આરબીઆઇની શાખામાં 13 હજાર રૂપિયા જમા કરાવવા પહોંચ્યા હતા. જ્યાં ત્રણ કલાક સુધી મારા પિતા અશોકભાઇના ડોક્યુમેન્ટ વેરિફિકેશનની પ્રક્રિયા ચાલી હતી અને ત્યાર બાદ 13 હજાર રૂપિયા જમા લીધા હતા અને ત્યા તેમને મૌખિક કહેવામાં આવ્યું કે આગામી એક અઠવાડિયામાં તમારા બેંક એકાઉન્ટમાં NEFT દ્વારા જમા થઇ જશે.